b'\n_START_ARTICLE_\nKistrand kirke\n_START_SECTION_\nHistorie\n_START_PARAGRAPH_\nDagens kirke avl\xc3\xb8ste den gamle kirken p\xc3\xa5 stedet som ble bygget i 1719. Denne skal i f\xc3\xb8lge nedtegnelser ha best\xc3\xa5tt av v\xc3\xa5penhus og skip, samt et kor eller sakristi. I 1763 ble det p\xc3\xa5bygget to sidefl\xc3\xb8yer etter forslag fra Johan Ernst Gunnerus som var biskop i Nidaros. En ytterligere oppgradering ble gjort i 1803 som f\xc3\xb8lge av at Porsanger ble gjort til hovedsogn._NEWLINE_P\xc3\xa5 midten av 1850 begynte man \xc3\xa5 diskutere bygging av ny kirke. I august 1855 returnerte sogneprest Peter Valeur fra reise og oppdaget til sin overraskelse av det var engasjert en t\xc3\xb8mrer fra Troms\xc3\xb8 til \xc3\xa5 rive den gamle kirken uten at han var underrettet om dette. Ved \xc3\xa5 ta kontakt med Troms\xc3\xb8 stiftsdireksjon fant han ut at rivingen heller ikke var avklart der. Sognepresten var imidlertid b\xc3\xa5de tilgivende og l\xc3\xb8sningsorientert, og fikk biskopens velsignelse til \xc3\xa5 vigsle et rom i presteg\xc3\xa5rden hvor han kunne gjennomf\xc3\xb8re de kirkelige ritualer frem til ny kirke var bygget. 7. september 1856 ble den nye kirken innviet._NEWLINE_I januar 1882 ble Finnmark rammet av en orkan som p\xc3\xa5f\xc3\xb8rte kirken betydelige skader. Det ble derfor satt i gang en omfattende restaurering sommeren 1883. En ny oppussing ble satt i gang i 1928. Under andre verdenskrig ble kirkebygget rekvirert av tyske styrker, og det ble p\xc3\xa5f\xc3\xb8rt store \xc3\xb8deleggelser innvendig.  Kirken ble imidlertid ikke brent da tyskerne trakk seg tilbake. Sivile som hadde flyktet og som fant sine hus nedbrent da de vendte tilbake m\xc3\xa5tte for en kort periode ta inn i kirken inntil de fikk satt opp provisoriske overnattingssteder._NEWLINE_Det var trange tider i \xc3\xa5rene etter krigen, og det tok tid f\xc3\xb8r man fikk reparert alle skadene kirken var blitt p\xc3\xa5f\xc3\xb8rt. _NEWLINE_Det f\xc3\xb8rste pipeorgelet ble tatt i bruk til kirkens 125-\xc3\xa5rsjubileum i 1981.'